हडि्डयां मजबूत, दिल-दिमाग और फेफड़े दुरुस्त; प्रेग्नेंसी में भी फायदेमंद
अगर आपको रोज जिम जाकर कसरत करने या पार्क में दौड़ने का वक्त नहीं मिलता, तो घर या दफ्तर की सीढ़ियां इस्तेमाल कर इसकी भरपाई कर सकते हैं। सिर्फ सीढ़ियां चढ़ने-उतरने भर से ही आप अपने दिल, दिमाग, हड्डियों और मसल्स को मजबूत बना सकते
अगर आपको रोज जिम जाकर कसरत करने या पार्क में दौड़ने का वक्त नहीं मिलता, तो घर या दफ्तर की सीढ़ियां इस्तेमाल कर इसकी भरपाई कर सकते हैं। सिर्फ सीढ़ियां चढ़ने-उतरने भर से ही आप अपने दिल, दिमाग, हड्डियों और मसल्स को मजबूत बना सकते हैं।
इसमें न तो आपके पैसे खर्च होंगे और न ही अलग से वक्त निकालना पड़ेगा। सीढ़ियां चढ़ने-उतरने के लिए अलग से किसी तरह के उपकरण की जरूरत भी नहीं पड़ती। चलते-फिरते आपकी कसरत भी हो जाएगी, जिसका चमत्कार आपको अपने शरीर पर दिखेगा। तोंद गायब हो जाएगी। बढ़ता वजन रुक जाएगा। डायबिटीज और ब्लडप्रेशर की समस्याओं से छुटकारा मिलेगा।
घर की सीढ़ी कैसे आपको सेहतमंद बना सकती है, आइए जानते हैं...
सीढ़ियों पर चढ़ने-उतरने से दिल-फेफड़े होते दमदार
सीढ़ी यूज करने के क्या फायदे हैं और इस दौरान क्या सावधानियां बरतें, यह बता रहे हैं प्रोफेसर डॉ. अली ईरानी। मुंबई स्थित नानावटी मैक्स सुपर स्पेशियलिटी हॉस्पिटल में 'फिजियोथेरेपी, स्पोर्ट्स मेडिसिन एंड रिहैबिलिटेशन सेंटर' के प्रधान डॉ. अली बताते हैं कि सीढ़ियों पर चढ़ना-उतरना सबसे अच्छी कार्डियो एक्सरसाइज में से एक है।
नियमित तौर पर सीढ़ियों का इस्तेमाल करने वालों के दिल ही नहीं, फेफड़े भी दमदार हो जाते हैं। मसल्स मजबूत होने से ताकत बढ़ जाती है।
दौड़कर चढ़ेंगे सीढ़ियां तो बॉडी पर बढ़ेगा कंट्रोल
डॉ. अली के मुताबिक सामान्य तौर पर चलने-फिरने या दौड़ने की तुलना में स्टेयर्स रनिंग ज्यादा इंटेंस एक्सरसाइज है। दौड़ते हुए सीढ़ियां चढ़ते वक्त नितंब, जांघों के आगे-पीछे और पैरों के निचले हिस्से की मसल्स को जोर लगाना पड़ता है। इससे थोड़े से वक्त में ढेर सारी कैलोरी खप जाती है।
सीढ़ियों से उतरते समय शरीर को नियंत्रित करने, संतुलन बनाए रखने और हर कदम को ठीक से जमाने के लिए शरीर के हर हिस्से की मसल्स एक्टिव हो जाती हैं और हर अंग का तालमेल बनाए रखना पड़ता है। इसलिए ताकत और बॉडी पर कंट्रोल बढ़ाने के लिए सीढ़ियों से उतरना काफी फायदेमंद है।
बॉडी में जमे फैट से निजात, मोटापा होगा दूर
बायो मेडिकल पोर्टल NCBI पर मौजूद एक रिसर्च के मुताबिक नियमित तौर पर सीढ़ी चढ़ने से बॉडी में बैड कोलेस्ट्रॉल कम होता है और गुड कोलेस्ट्रॉल का लेवल बढ़ता है। मेटाबोलिक सिंड्रोम का खतरा कम होता है। इसलिए सीढ़ियों के इस्तेमाल से बढ़ते वजन को कंट्रोल किया जा सकता है। सीढ़ियों पर चढ़ने से दौड़ने की तुलना में दोगुना और टहलने की तुलना में तीन गुना चर्बी कम होती है। जिससे मोटापे से छुटकारा पाने में मदद मिलती है।
डायबिटीज और ब्लडप्रेशर से मिलेगी राहत
मेडिकल जर्नल PMC के मुताबिक सीढ़ियां चढ़ने-उतरने से हाई ब्लडप्रेशर की समस्या से भी निजात मिल सकती है। मेटाबॉलिज्म में सुधार आने से डायबिटीज का जोखिम भी कम होता है। टाइप-2 डायबिटीज के मरीजों ने खाना खाने के बाद सीढ़ी का इस्तेमाल किया, तो उनकी सेहत पर इसका अच्छा असर दिखा।
हड्डियां मजबूत होंगी, सुधरेगी मेंटल हेल्थ
सीढ़ी के लगातार इस्तेमाल से सेहत सुधरने लगती है और स्टैमिना बढ़ने लगता है। डॉक्टर हड्डियों को मजबूत बनाने के लिए वेट-बियरिंग एक्सरसाइज की सलाह देते हैं, जिसमें सीढ़ी चढ़ना भी शामिल है। शारीरिक तौर पर स्वास्थ्य में सुधार आता है तो मन पर भी इसका असर पड़ता है। सीढ़ी चढ़ते वक्त मन पर हावी तनाव और थकान दूर होती है। जिससे मानसिक स्वास्थ्य भी सुधरता है।
सीढ़ियों पर चढ़ने से अच्छी-खासी फिजिकल एक्टिविटी हो जाती है। शरीर का तापमान बढ़ता है और अच्छी, गहरी नींद आती है।
आगे पढ़ने से पहले इस पोल पर अपनी राय देते चलें...
प्रेग्नेंसी में रोज सीढ़ियां यूज करने से मां-बच्चा रहते हेल्दी
प्रेग्नेंसी के दौरान महिलाएं प्रीक्लेंपसिया डिसऑर्डर की चपेट में आ जाती हैं। उनका ब्लडप्रेशर हाई हो जाता है। मां के साथ ही गर्भ में पल रहे बच्चे पर भी इसका बुरा असर पड़ सकता है। NCBI पर मौजूद रिपोर्ट बताती है कि रोज सीढ़ियां यूज करने से उनमें इस डिसऑर्डर का खतरा करीब 30 फीसदी तक कम हो जाता है। जो महिलाएं प्रेग्नेंसी की शुरुआत में सीढ़ी पर चढ़ती हैं, उनके लिए डायबिटीज की आशंका कम होती है।
प्रेग्नेंसी के दौरान फिटनेस बरकरार रखने, दिल और दिमाग को हेल्दी बनाने, मोटापे से बचने के लिए सीढ़ियां इस्तेमाल कर सकती हैं। एक रिसर्च के दौरान मेनोपॉज के बाद कई समस्याओं से जूझ रहीं महिलाओं को 12 हफ्ते तक सीढ़ियों का इस्तेमाल करने को कहा गया, जिसके बाद न सिर्फ उन्हें ब्लडप्रेशर की परेशानी से राहत मिली, बल्कि उनके पैरों की मांसपेशियां भी मजबूत हुईं।
गर्भावस्था में इन बातों का जरूर रखें ख्याल
गर्भावस्था के दौरान सीढ़ियों का इस्तेमाल बहुत सावधानी से करना चाहिए। हमेशा रेलिंग के सहारे ही चढ़ें-उतरें। सीढ़ियों पर फिसलन और अंधेरा नहीं होना चाहिए। आर्थराइटिस, सांस फूलने, कमजोरी, ब्लीडिंग से जुड़ी गंभीर समस्याएं हों तो सीढ़ी से दूर रहें। लापरवाही बरतने पर गर्भपात तक हो सकता है। प्रेग्नेंसी के 6 महीने पूरे होने के बाद सीढ़ी का इस्तेमाल नहीं करना चाहिए।
इन समस्याओं में अपने डॉक्टर से लें सलाह
डॉ. अली बताते हैं कि सीढ़ियों पर चढ़ने-उतरने में हडि्डयों, मांसपेशियों और दिल पर रोज पड़ता है। इसलिए जिन लोगों के जोड़ों, घुटने, कूल्हे या टखने में किसी तरह की परेशानी है या हाल ही में सर्जरी हुई है, वे सीढ़ियों का इस्तेमाल करने में सावधानी बरतें।
अगर दिल से जुड़ी समस्याओं से जूझ रहे हैं, चक्कर आता है या फिर चलते-फिरते समय बैलेंस बनाए रखने में दिक्कत होती है, लड़खड़ाते हैं, वे अकेले सीढ़ियां यूज करने से बचें। सीढ़ियां चढ़ते-उतरते समय बुजुर्गों का खास ख्याल रखना चाहिए। अगर किसी भी तरह की परेशानी है, तो पहले अपने डॉक्टर से बात कर लें, उनकी सलाह के मुताबिक ही सीढ़ियों का इस्तेमाल करें।
एक साथ दो स्टेप चढ़ना-उतरना हो सकता है घातक
घर, ऑफिस, मॉल, स्टेडियम, फुटओवरब्रिज कहीं भी लिफ्ट की जगह सीढ़ी यूज कर सकते हैं। सीढ़ियों पर जितनी तेजी से चढ़ेंगे-उतरेंगे, उतनी ही ज्यादा कैलोरी की खपत होगी। लेकिन, ज्यादा तेजी से चढ़ने-उतरने के दौरान घायल होने की आशंका भी उतनी ही ज्यादा होगी।
सीढ़ियों पर एक साथ दो स्टेप चढ़ने या उतरने की कोशिश न करें। एक बार में दो स्टेप पार करने की कोशिश में संतुलन बिगड़ सकता है और फिसलने से गंभीर तौर पर घायल हो सकते हैं। अगर पहले से सीढ़ी चढ़ने की आदत नहीं है, तो शुरू में सिर्फ एक मंजिल तक ही चढ़ें-उतरें।